PTT เผยแหล่งก๊าซฯเจดีเอเลื่อนปิดซ่อมบำรุงเป็น 21-25 ก.ค.จากเดิม 19-23 ก.ค.
PTT เผยแหล่งก๊าซฯเจดีเอเลื่อนปิดซ่อมบำรุงเป็น 21-25 ก.ค.จากเดิม 19-23 ก.ค.
16 ก.ค. 2558

นายชาครีย์ บูรณกานนท์ รองกรรมการผู้จัดการใหญ่หน่วยธุรกิจก๊าซธรรมชาติ บริษัท ปตท. จำกัด (มหาชน) หรือ PTT เปิดเผยว่า ผู้ผลิตก๊าซธรรมชาติแหล่งฯ เจดีเอ เอ-18 ได้แจ้งเลื่อนแผนการซ่อมบำรุงประจำปี เพื่อรักษาระดับความสามารถในการส่งก๊าซฯ ตามสัญญา จากเดิมระหว่างวันที่ 19 – 23 กรกฎาคม 2558 เป็นวันที่ 21 – 25 กรกฎาคม 2558 สาเหตุจากสภาพอากาศ โดยไม่มีผลกระทบต่อการเตรียมความพร้อมสำรองเชื้อเพลิงซึ่งจัดหาไว้เพียงพอต่อความต้องการใช้ในพื้นที่ภาคใต้แล้ว
การปิดซ่อมบำรุงของแหล่งก๊าซเจดีเอในเดือนกรกฎาคม 2558 เป็นระยะเวลา 5 วันนี้ ส่งผลให้ปริมาณก๊าซธรรมชาติในระบบขาดหายไปในปริมาณ 420 ล้านลูกบาศก์ฟุตต่อวัน ซึ่งโรงไฟฟ้าจะนะ อ.จะนะ จ.สงขลา จำเป็นต้องหยุดดำเนินการ อย่างก็ตาม ปตท. ได้เตรียมความพร้อมโดยจัดเตรียมน้ำมันสำรองและขนส่งไปยังโรงไฟฟ้าจะนะและโรงไฟฟ้ากระบี่ ล่วงหน้าเป็นที่เรียบร้อยแล้ว จึงเชื่อมั่นว่าจะไม่ส่งผลกระทบต่อผู้ใช้ไฟฟ้า พร้อมกันนี้ ปตท. ได้ตั้งทีมติดตามสถานการณ์ประจำวันรายงานแก่ภาครัฐและหน่วยงานที่เกี่ยวข้อง ตลอดระยะเวลาที่แหล่งก๊าซธรรมชาติในพื้นที่ทับซ้อนไทย-มาเลเซีย (เจดีเอ-เอ18) ปิดซ่อมบำรุงอย่างต่อเนื่อง